
Text rozhodnutia
Súd: Krajský súd Nitra Spisová značka: 8Co/617/2016 Identifikačné číslo súdneho spisu: 5113220286 Dátum vydania rozhodnutia: 16. 02. 2017 Meno a priezvisko sudcu, VSÚ: JUDr. Vladimír Novotný ECLI: ECLI:SK:KSNR:2017:5113220286.4 ROZSUDOK V MENE SLOVENSKEJ REPUBLIKY Krajský súd v Nitre, v senáte zloženom z predsedu senátu JUDr. Vladimíra Novotného, sudcov senátu JUDr. Adriany Kálmánovej, PhD. a JUDr. Dany Kálnayovej, v právnej veci žalobcu: IMA INVEST, s.r.o., so sídlom Hviezdoslavova 41, Zlaté Moravce, IČO: 36520349, zastúpený: Advokátska kancelária JUDr. René Hudzovič, s.r.o., so sídlom Štefánikova 49, 949 01Nitra, IČO: 36860697, proti žalovanému: Rímskokatolícka cirkev, Žilinská diecéza, so sídlom Jána Kalinčiaka 1, 010 01 Žilina, IČO: 42063043, zastúpený: JUDr. Peter Kovács, advokát so sídlom Rovinka 651, o určenie neplatnosti výpovede Zmluvy o prenájme výkonu práva poľovníctva, o odvolaní žalobcu proti rozsudku Okresného súdu Nitra č. k. 10C/269/2013-257 zo dňa 18. mája 2016, takto jednohlasne r o z h o d o l : Odvolací súd napadnutý rozsudok súdu prvej inštancie p o t v r d z u j e . Žalovanému p r i z n á v a nárok na náhradu trov odvolacieho konania v plnom rozsahu. o d ô v o d n e n i e : 1. Žalobou zo dňa 2. apríla 2013 sa žalobca domáhal určenia neplatnosti výpovede žalovaného zo dňa 19. 03. 2013 zo Zmluvy o prenájme výkonu práva poľovníctva uzatvorenej medzi nimi dňa 01. 06. 2009, v znení dodatku č. 1 zo dňa 13. 10. 2010, a alternatívne tiež určenia, že zhora označená výpoveď je voči nemu neúčinná, keď požadoval aj náhradu trov konania. Svoju žalobu odôvodnil tým, že vo výpovedi uvádzaný článok IV. ods. 1 zmluvy sa vôbec netýka možnosti, resp. nemožnosti jeho ako nájomcu postúpiť časť poľovného revíru tretej osobe, keď v tomto prípade nejde o vzťah k pozemkom, ale o postúpenie výkonu práva poľovníctva, čo sú samostatné právne inštitúty s úplne odlišnou právnou úpravou, že ak by aj obsah jeho dohody o poskytnutí práva užívať časť poľovného revíru bol hodnotený ako rozporný s ustanovením § 16 ods. 3 zákona č. 23/1962 Z. z. o poľovníctve, nezakladá to výpovedný dôvod zo strany žalovaného ako prenajímateľa, keď prípadné porušenie zákona ako titul zániku je viazané na rozhodnutie Obvodného lesného úradu o zrušení zmluvy, že sa nedopustil zákazu podnájmu prenajatých pozemkov v zmysle článku IV. ods. 1 zmluvy so žalovaným a nemohlo preto prísť jeho konaním ako nájomcu k naplneniu výpovedného dôvodu, že v dôsledku pretrvávajúcich výkladových a aplikačných nejasností § 13 ods. 3 zákona č. 274/2009 Z. z. o poľovníctve akceptoval, že jeho Dohoda o poskytnutí práva užívať časť poľovného revíru SIPOX Topoľčianky s nadobúdateľmi - N. U., A. T. a H. S. zo dňa 15. 09. 2009 môže byť v rozpore s týmto ustanovením (pôvodne mal za to, že v rozpore nie je) a preto dňa 04. 02. 2010 uzatvoril s A. T. a H. S. novú Zmluvu o poplatkovom love zveri poľovníckymi hosťami, v dôsledku ktorej zmluvy pôvodná dohoda medzi nimi stratila platnosť, a teda zanikla pred podaním výpovede zo strany žalovaného (výpovedný dôvod ako taký neexistoval), keď uzatvorenie dohody výpovedný dôvod nezakladalo a že namieta právo žalovaného vypovedať ich zmluvu o prenájme výkonu práva poľovníctva, resp. že premlčaný právny úkon výpovede je neúčinný. 2. Okresný súd Nitra ako súd prvého stupňa - prvej inštancie rozsudkom č. k. 10C/269/2013 - 177 zo dňa 25. marca 2015 určil, že výpoveď žalovaného zo zmluvy o prenájme výkonu práva poľovníctva zo dňa 19. 03. 2013 je neplatná a návrh (žalobu) v časti určenia, že výpoveď zmluvy o prenájme výkonu poľovníctva je voči žalobcovi neúčinná, zamietol. 3. Na základe odvolania (len) žalovaného Krajský súd v Nitre ako súd odvolací uznesením č. k. 8Co/495/2015-208 zo dňa 28. januára 2016 zhora označený rozsudok súdu prvej inštancie zo dňa 25. marca 2015 v napadnutej časti výroku o určení neplatnosti výpovede zmluvy o prenájme výkonu práva poľovníctva a v časti výroku o náhrade trov konania účastníkov zrušil a vec v týchto častiach vrátil súdu prvej inštancie na ďalšie konanie; zamietajúci výrok rozsudku súdu prvej inštancie pre chýbajúce odvolanie žalobcu zostal právoplatným. 4. Odvolací súd zhora označený rozsudok súdu prvej inštancie v napadnutej časti zrušil z dôvodu nesprávneho právneho posúdenia veci a nedostatočného odôvodnenia, pričom poukázal na to, že posúdenie výpovede žalovaného zo Zmluvy o prenájme výkonu práva poľovníctva patrí do právomoci konania a rozhodovania súdu, že predmetnú výpoveď je potrebné posudzovať v zmysle nového zákona o poľovníctve č. 279/2009 Z. z., že záver súdu prvej inštancie o premlčaní práva žalovaného vypovedať zmluvu je nepreskúmateľný pre nedostatok dôvodov jeho odôvodnenia, že právo vypovedať nájom premlčaniu nepodlieha, že premlčanie nemohlo mať analogický aj ten dôsledok, že výpoveď ako taká je neplatná a že je potrebné zhodnotiť výsledky doteraz vykonaného skutkového dokazovania (javiace sa odvolaciemu súdu za dostatočné pre rozhodnutie veci, bez potreby jeho doplnenia) v zmysle nového zákona o poľovníctve s náležitým odôvodnením a rozhodnutím aj o trovách účastníkov v celom konaní. 5. Zhora označeným napadnutým (v poradí druhým) rozsudkom súd prvej inštancie návrh (žalobu) vo zvyšnej časti zamietol (I.) a súčasne uložil navrhovateľovi (žalobcovi) povinnosť zaplatiť odporcovi (žalovanému) cestou jeho právneho zástupcu trovy prvostupňového aj odvolacieho konania 1.309,21 eura a z nich trovy právneho zastúpenia 1.209,71 eura do troch dní od právoplatnosti rozsudku (II.). 6. S poukazom na vykonané dokazovanie (predovšetkým Zmluvu o prenájme výkonu práva poľovníctva zo dňa 01. 06. 2009, Dodatok č. 1 k zmluve zo dňa 13. 10. 2010, zmluvu žalobcu s N. U., A. T. a H. S. zo dňa 15. 09. 2009 označenú ako Dohoda o poskytnutí práva užívať časť poľovného revíru SIPOX Topoľčianky, dohodu žalobcu s A. T. a H. S. zo dňa 04. 02. 2010 o poplatkovom love zveri poľovníckymi hosťami a spornou výpoveďou zo dňa 19. 03. 2013), citované ustanovenia zákona č. 249/2009 Z. z. o poľovníctve účinného od 01. 09. 2009 (§ 80 ods. 1, 3 a 5, § 2 písm. p, § 2 písm. w, § 11 ods. 1, § 13 ods. 1 písm. b, § 13 ods. 3 a § 17 ods. 1 písm. f bod 1), citované ustanovenie § 16 ods. 3 zákona o poľovníctve č. 23/1962 Z. z., citované ustanovenia Občianskeho zákonníka (OZ - zákon č. 40/1964 Z. z. - § 853 ods. 1, § 100 ods. 1, § 100 ods. 2 veta prvá, § 101) a citované ustanovenia Občianskeho súdneho poriadku (OSP - zákon č. 99/1963 Z. z. - § 7 ods. 1 a § 142 ods. 1) svoje rozhodnutie odôvodnil nasledovne: 7. V konaní nebolo sporné, že medzi účastníkmi konania bola za účinnosti zákona č. 23/1992 Zb. o poľovníctve uzavretá zmluva o postúpení výkonu práva poľovníctva v poľovnom revíri pôvodne označenom ako SIPOX Topoľčianky, ktorá bola v zmysle platných právnych predpisov schválená rozhodnutím Obvodného lesného úradu v Nitre v znení jej dodatku a ani to, že došlo k výpovedi žalovaného z uvedenej zmluvy, ktorá bola v konaní namietaná a to už za účinnosti zákona č. 274/2009 Z. z. o poľovníctve. V zmysle záverov odvolacieho súdu vyjadrených v zrušujúcom rozhodnutí, ktorými je súd nižšieho stupňa okrem toho viazaný, mal súd za to, že podľa citovaných zákonných ustanovení posúdenie otázky platnosti alebo neplatnosti predmetnej výpovede patrí do právomoci súdu, ktoré v prípade spornosti zmluvy ako aj výpovede z nej poskytujú dotknutej strane (§ 80 písm. c) OSP) ochranu jej ohrozených alebo porušených práv, a teda túto otázku nemôže prípadne po vyvolaní súdneho konania posudzovať správny orgán ako otázku predbežnú už samostatne (viď rozhodnutie NS SR 1Cdo/84/2008 zo dňa 16. 12. 2008 - R 8/2010). V zmysle záverov odvolacieho súdu vyjadrených v zrušujúcom rozhodnutí, ktorými je súd nižšieho stupňa okrem toho viazaný, mal súd za to, že podľa citovaných zákonných ustanovení posúdenie otázky platnosti alebo neplatnosti predmetnej výpovede patrí do právomoci súdu, ktoré v prípade spornosti zmluvy ako aj výpovede z nej poskytujú dotknutej strane (§ 80 písm. c) OSP) ochranu jej ohrozených alebo porušených práv a teda túto otázku nemôže prípadne po vyvolaní súdneho konania posudzovať správny orgán ako otázku predbežnú už samostatne (viď rozhodnutie NS SR 1Cdo/84/2008 zo dňa 16.12.2008 - R 8/2010). V zmysle záverov odvolacieho súdu posúdil súd výpoveď podľa zákona č. 274/2009 Z. z. o poľovníctve, pretože ustanovením § 83 zákona č. 274/2009 Z. z bol zrušený zákon č. 23/1962 Zb. o poľovníctve, pričom prechodné a zrušovacie ustanovenia zákona č. 274/2009 Z. z. o poľovníctve zrušili predchádzajúci zákon o poľovníctve č. 23/1962 Zb. bez toho, že by v prechodných ustanoveniach výslovne umožnili jeho aplikáciu naďalej pre posúdenie prípadných výpovedí zmluvy o prenájme výkonu práva poľovníctva pre tie zmluvy, ktoré boli uzatvorené podľa starého zrušovaného zákona o poľovníctve. Uvedené je v súlade aj so všeobecnými prechodnými ustanoveniami Občianskeho zákonníka majúceho vo vzťahu k zákonu o poľovníctve povahu lex generalis, keď vznik právnych vzťahov ako aj nárokov z nich vzniknutých sa vždy posudzuje podľa zákona platného v čase ich vzniku, a to i v prípade neskoršieho zrušenia právnej normy platnej v čase ich vzniku, a nová právna úprava sa vzťahuje na nároky vzniknuté odo dňa jej účinnosti, pričom prípadné použitie zrušovaného predpisu aj naďalej na nároky vzniknuté po účinnosti nového predpisu musí byť výslovne v novej právnej úprave výslovne uvedené. 8. Vzhľadom k tomu, že žalobca vzniesol námietku premlčania práva žalovaného dať výpoveď, ktorú súd prvého stupňa v prvom zrušenom rozhodnutí uznal za dôvodnú, ale podľa názoru odvolacieho súdu ju nedostatočne odôvodnil, pričom odvolací súd poukázal, na to, že inštitút námietky premlčania je vo všeobecnosti možnosťou obrany v konaní o majetkové plnenie, pričom zo samotného práva dať výpoveď zo zmluvy o nájme neplynie žiadne oprávnenie, ktorému by bolo možné prisúdiť majetkovú hodnotu, a ktoré by teda podliehalo premlčaniu, a teda dospel k záveru, že právo vypovedať nájom premlčaniu nepodlieha. Okrem toho poukázal na to, že povinnosť k výpovedi nie je upravená výslovne v zákone a ani nie sú určené ani kritéria pre dôsledky jej nesplnenia. Súd prvého stupňa viazaný právnym názorom odvolacieho súdu vysloveným v danej právnej veci, s ktorým sa stotožnil, mal za to, že právo dať výpoveď sa nepremlčuje, a preto na námietku žalobcu v tomto smere neprihliadol ako na dôvodnú. Právny zástupca žalobcu so závermi odvolacieho súdu nesúhlasil a navrhol na daný prípad analogicky použiť rozhodnutie Najvyššieho súdu Českej republiky sp. zn. 30Cdo/2047/2006 o premlčaní práva na odstúpenie od zmluvy. K tomuto súd poznamenáva, že právo vypovedať zmluvu prináleží vlastníkovi a je súčasťou vlastníckeho práva a nie je teda iným majetkovým právom, ktoré by podliehalo premlčaniu (s výnimkou vlastníckeho práva), pretože jeho prostredníctvom si vlastník ako nájomca realizuje svoje právo vlastnícke právo a z tohto práva neplynie žiadne oprávnenie majetkovej povahy, ktorému by bolo možné prisúdiť majetkovú hodnotu a ktoré by teda podliehalo premlčaniu (rozsudok Najvyššieho súdu Českej republiky z 09. 12. 2010 sp. zn. 26 Cdo 78/2010) tak, ako sa už vyjadril odvolací súd v danej právnej veci. 9. Odvolací súd vrátil vec v napadnutej časti súdu prvého stupňa s tým, aby posúdil platnosti, resp. neplatnosť výpovede po opätovnom zhodnotení výsledkov vykonaného skutkového dokazovania, z ktorého mal súd prvého stupňa za nesporne preukázané, že predmetnom zmluvy uzavretej medzi účastníkmi konania bolo postúpenie výkonu práva poľovníctva na poľovných pozemkoch vo vlastníctve žalovaného na žalobcu, ktorý výkon práva poľovníctva v poľovnom revíre a ani jeho časti nesmel ďalej postúpiť inému podľa § 16 ods. 3 zákona č. 23/1962 Zb. o poľovníctve aj podľa § 13 ods. 3 zákona č. 274/2009 Z .z. o poľovníctve. S predmetnom a účelom predmetnej zmluvy boli spojené primárne práva a povinnosti oboch zmluvných strán vymedzené v zákone č. 23/1962 Zb. o poľovníctve, podľa ktorého bola zmluva uzavretá a následne nového zákona o poľovníctve, ktoré sa podľa čl. V záverečné ustanovenia zmluvy použijú na otázky zmluvou neupravené. Z doslovného označenia sporeného ustanovenia čl. IV zmluvy ako "ďalšie povinnosti" a aj z jeho koncipovania a umiestnenia vyplýva, že podľa vôle účastníkov ide o ďalšiu povinnosť žalobcu a nie o jeho jedinú povinnosť tak, ako si to žalobca vykladal. Pretože zmluva priamo odkazuje na zákon o poľovníctve, ktorý obmedzuje žalobcu v ďalšom postúpení výkonu práva poľovníctva inému je nesporné, že primárnou zmluvnou povinnosťou žalobcu bolo zdržať sa postúpenia tohto práva alebo jeho časti na inú osobu. Okrem toho tak, ako vyplýva aj s odôvodnenia rozhodnutia Krajského súdu v Žiline z 19. 08. 2013 sp. zn. 11 NcC/47/2013, ktorý rozhodoval v spore o miestnu príslušnosť v danej právnej veci z výkonu práva poľovníctva vyplýva aj právo užívať poľovný revír a teda i poľovný pozemok a v súlade s tým účastníci zmluvného vzťahu obmedzili v spornom článku IV. zmluvy navyše aj právo prenajať pozemky, ktoré sú súčasťou poľovného revíru, na ktorých sa fakticky právo poľovníctva vykonáva. Medzi účastníkmi konania bolo ďalej sporné, či si žalobca uzavretím spornej dohody porušil svoje zákonné a zmluvné povinnosti alebo nie. Súd vychádzajúc z doslovného názvu dohody z 15. 09. 2009, jej obsahu a obsahu dohody z 04. 02. 2010, ktorá ju zrušila, ale aj z výsluchu svedkov dospel k rovnakému záveru ako v prvom rozhodnutí a to, že žalobca umožnil užívať časť poľovného revíru tretími osobami a to N. U., A. T. a H. S. a teda, že postúpil výkon práva poľovníctva za odplatu na iné osoby, a tak porušil svoje zákonné a aj zmluvné povinnosti. Uvedená dohoda sa nezrušila v celom rozsahu, pretože N. U. novú dohodu neuzavrel, pričom táto skutočnosť by aj tak nemala vplyv na posúdenie skutkového stavu, ktorý tu existoval v čase dania výpovede. Súd sa v prvom a ani v tomto druhom rozhodnutí nestotožnil s argumentáciou právneho zástupcu žalobcu, ktorú záverom rozšíril o ďalšie dôvody, že spornou dohodu neprišlo k poskytnutiu práva užívať časť poľovného revíru, ale len o lov zveri poľovníckym hosťami, pretože nielen z jej označenia, ale aj z obsahu a výpovede svedkov jednoznačne vyplýva, že trom fyzickým osobám bolo poskytnuté právo užívať časť poľovného revíru, o čom nakoniec svedčia aj finančné plnenie uvedené v čl. IV dohody, ku ktorým sa zaviazali, ktoré by inak nemali žiadne opodstatnenie, minimálne nie v takej výške, len pri poskytnutí práva loviť zver na povolenky. Súd podľa nálezu Ústavného súdu SR sp. zn. III. ÚS 311/07, podľa ktorého sa účastníkovi musí dať odpoveď na podstatné otázky a námietky spochybňujúce závery namietaného rozhodnutia v závažných a samotné rozhodnutie ovplyvňujúcich súvislostiach a rozhodnutia sp. zn. II. ÚS 200/09, podľa ktorého súd v odôvodnení rozhodnutia nemusí dať odpoveď na každú poznámku či pripomienku účastníka konania, ktorý ju nastolil, neodôvodňoval všetky početné argumenty právneho zástupcu žalobcu spochybňujúce závery súdu, pretože mal za to, že nie sú podstatné a nemôžu tieto jednoznačné závery zmeniť. Z uvedeného dôvodu súd zamietol aj opakovaný návrh na doplnenie dokazovania výsluchom svedkov Dr. A., ktorý nebol účastníkom zmluvného vzťahu a aj H. S., pretože síce bol účastníkom zmluvného vzťahu, ale výsluch ich oboch súd považoval za nehospodárny a účelový a to aj s poukazom na závery odvolacieho súdu ohľadne dostatočne vykonaného dokazovania pre rozhodnutie veci bez potreby jeho doplnenia. 10. Pretože súd dospel k záveru, že žalobca porušil svoje zmluvné povinnosti, čím dal dôvod na výpoveď zo zmluvy zo strany žalovaného, je výpoveď žalovaného z uvedeného dôvodu platná, a preto návrh aj vo zvyšnom rozsahu zamietol a podľa § 142 ods. 1 OSP plne úspešnému žalovanému priznal náhradu trov konania, podľa uvedeného rozpisu (odôvodnenia). 11. Uvedený rozsudok včas podaným odvolaním napadol len žalobca domáhajúci sa jeho zrušenia a vrátenia veci súdu prvej inštancie na ďalšie konanie. Súdu prvého stupňa - prvej inštancie vyčítal, že odmietnutím vykonania ním navrhovaného dokazovania zaťažil konanie inou vadou a zároveň mu odňal možnosť konať pred súdom, že aplikoval len predbežný názor odvolacieho súdu týkajúci sa námietky premlčania, pričom je nutné skonštatovať, že tento nie je právne konformný so zákonom, resp. súdnou judikatúrou a že vo veci vyvodil zjavne nesprávny záver, že výpoveď je v rozpore so zákonom, avšak opomenul, že rozpor právneho úkonu so zákonom spôsobuje jeho absolútnu neplatnosť v zmysle § 39 OZ, ktorá pôsobí ex tunc, čoho dôsledkom je následná neexistencia výpovedného dôvodu, ktorý však v skutočnosti i tak nebol daný. Napadnutý rozsudok je zároveň aj zmätočný a nevykonateľný, pretože súd prvej inštancie rozhodol len o zvyšnej časti návrhu, o ktorej už jestvuje právoplatné rozhodnutie a je odôvodnený spôsobom, ktorý je v priamom rozpore s hmotným právom, ktorá skutočnosť vyplýva z nesprávneho pochopenia zákona o poľovníctve, ktorý neupravuje možnosť nájmu pozemkov, teda osoba oprávnená na výkon poľovníctva má len právo vstupu na dotknuté pozemky. Poukázal na doterajší priebeh sporového konania a upozornil na základné právne fakty s rozhodujúcim významom pre správne posúdenie veci, a to, že zmluva o prenájme výkonu práva poľovníctva vo svojom texte neobsahuje nijaké ustanovenie o tom, či on je alebo nie je oprávnený užívanie poľovného revíru postúpiť tretej osobe, že zákon o poľovníctve neupravuje nájom pozemkov (upravuje poľovné právo aj jeho výkon), a teda podľa zákona dochádza len k uzatvoreniu zmluvy o užívaní poľovného revíru, čím sa rozumie výkon práva poľovníctva, teda užívateľ poľovného revíru nemá k pozemkom ani právo ich držby ani právo ich užívania, ale ani právo poberania úžitkov z pozemkov ako má nájomca, keď divá zver nie je úžitkom (plodom) pozemku, že zákon o poľovníctve prípadné porušenie zákazu postúpenia užívania revíru alebo jeho časti neuvádza ako dôvod, pre ktorý by bolo možné zmluvu vypovedať (právny úkon, ktorý je zákonom zakázaný, je absolútne neplatný a hľadí sa tak naň ako by nikdy nevznikol) a že výpoveď je možné dať len z dôvodov uvedených v zmluve, ktorá však porušenie § 13 ods. 3 zákona o poľovníctve ako dôvod výpovede neuvádza, teda aplikujúc uvedené základné fakty súd prvej inštancie dospel k zjavne nesprávnym a arbitrárnym právnym záverom, nakoľko sa odchýlil od znenia ustanovení zákona o poľovníctve, resp. Občianskeho zákonníka tak, že zásadne poprel ich účel a význam. Súd prvej inštancie sa vôbec neriadil ustanovením § 221 ods. 1 písm. h/ OSP a odmietol vykonať ďalšie dôkazy navrhované ním v súlade s týmto ustanovením, na čom nič nemení ani skutočnosť domnienky odvolacieho súdu o dostatočnosti vykonaného dokazovania, teda vo veci rozhodol bez toho, aby dodatočne zistil skutkový stav, a mal dospieť aj k súvisiacemu záveru a síce, že dôsledkom porušenia zákona je absolútna neplatnosť právneho úkonu (ktorým k porušeniu zákona došlo), na ktorý právny úkon sa hľadí akoby nikdy nevznikol. Žalobca ďalej namietol, že prvý výrok rozsudku je nesprávny a zmätočný, keď nasvedčuje na skutočnosť, že súd prvej inštancie nerozhodol o celom predmete konania, keď rozhodol len o „zvyšnej časti návrhu“, pričom rozhodol o veci, o ktorej už bolo prv právoplatne rozhodnuté. Druhý výrok napadnutého rozsudku je taktiež minimálne nepresný, keď z neho jednoznačne nevyplýva cestou koho právneho zástupcu je on povinný zaplatiť žalovanému trovy konania, či tak má učiniť cestou svojho právneho zástupcu, alebo či má povinnosť zaplatiť žalovanému trovy konania tak, že ich zaplatí právnemu zástupcovi (advokátovi) žalovaného (§ 149 ods. 1 OSP). K výpovedi a jej nedôvodnosti žalobca poukázal na to, že výpovedným dôvodom bolo uzatvorenie jeho dohody o poskytnutí práva užívať časť poľovného revíru SIPOX Topoľčianky zo dňa 15. 09. 2009, avšak pre uvedený dôvod vypovedanie zmluvy neumožňuje ani samotná zmluva so žalovaným a ani zákon o poľovníctve. V zmluve so žalovaným je výslovne určené len to, že „nájomca nie je oprávnený dať prenajaté pozemky do prenájmu“, ku ktorému porušeniu nedošlo, keďže treba rozlišovať prenajatie pozemku do podnájmu a postúpenie výkonu práva poľovníctva v poľovnom revíre. Výkon práva poľovníctva je iným právnym inštitútom (jeho predmetom nie je vec, ale právo majetkovej povahy), pričom uvedené právne inštitúty sú upravené i rozdielnymi právnymi predpismi a on teda neporušil povinnosť v článku IV. ods. 1 predmetnej zmluvy so žalovaným, žiadne pozemky nedal do podnájmu a z toho dôvodu žalovaný nebol ani oprávnený predmetnú zmluvu vypovedať; nebol ani nájomcom pozemkov, nemohol teda povinnosť porušiť, keď nájom by bolo nutné uzatvoriť podľa Občianskeho zákonníka. Pokiaľ ide o posúdenie platnosti jeho dohody, jestvujú len dve právne riešenia a to, že dohoda nie je porušením zákona o poľovníctve, (čo od počiatku tvrdí) a potom zostáva v platnosti a nemôže byť ani v rozpore s článkom IV. zmluvy so žalovaným alebo, ak by jeho dohoda bola porušením zákona o poľovníctve, nastupuje zákonná sankcia o jej absolútnej neplatnosti, pričom táto nemôže byť spôsobilým dôvodom na vypovedania zmluvy, teda iné právne závery vyvodené súdom prvej inštancie vedú k tomu, že rozhodnutie spočíva na zjavne nesprávnom právnom posúdení veci a je aj arbitrárne. Súd prvej inštancie pristúpil aj k extenzívnemu výkladu zmluvy a za jej súčasť vyhlásil aj ustanovenia, ktoré sa v jej texte očividne nenachádzajú. Je neprípustný záver, že v dôsledku obsahu článku V. predmetnej zmluvy so žalovaným sa na zmluvou neupravené otázky primerane použijú príslušné ustanovenia zákona o poľovníctve a Občianskeho zákonníka, inak povedané, že zákonné povinnosti sa stali zmluvnými povinnosťami. Keďže povinnosť zakotvená v ustanovení § 13 ods. 3 zákona o poľovníctve ani znenie ustanovenia článku V. zmluvy túto zákonnú povinnosť netransformuje na zmluvnú povinnosť v zmysle článku III. písm. d) zmluvy so žalovaným, bol žalovaný oprávnený zmluvu vypovedať len pre nedodržanie podmienok zmluvy, teda len pre porušenie zmluvnej povinnosti, z prípadného porušenia zákonnej povinnosti nemožno vyvodiť práva, ktoré zákon a ani zmluva nepriznávajú. Ustanovenie § 16 ods. 3 pôvodného poľovného zákona č. 23/1962 dávalo len možnosť ONV rozhodnúť o zrušení zmluvy o postúpení výkonu práva poľovníctva. Nemožno akceptovať záver, že uzavretím dohody porušil svoje zákonné a najmä zmluvné povinnosti postúpením výkonu práva poľovníctva za odplatu na iné osoby, keďže podľa obsahu dohody ide evidentne o dohodu o poplatkovom love zveri poľovníckymi hosťami, o čom svedčia tie skutočnosti, že účastníci dohody pán U., T. a S. neboli oprávnení k tým právam, ktoré patrili jemu ako užívateľovi poľovného revíru, resp. poľovníckemu hospodárovi. V zmysle § 13 ods. 3 veta druhá zákona o poľovníctve sa lov zveri poľovníckym hosťom za postúpenie užívania poľovného revíru nepovažuje. Napriek názvu jeho predmetnej dohody pán U., T. a S. neboli užívateľmi predmetného poľovného revíru, ale svoje práva v poľovnom revíri, resp. jeho časti vykonávali len ako poľovnícky hostia. O uvedenom svedčia aj dojednané finančné plnenia medzi nimi. Považuje za potrebné sa vyjadriť aj k premlčaniu, i keď by sa to mohlo javiť nadbytočné. Že sa aj právo na podanie výpovede premlčuje je explicitne určené pre obchodno-právne vzťahy, uvedené platí aj pre právne vzťahy upravené v Občianskom zákonníku; z ust. § 582 ods. 1 ohľadne výpovede záväzku na dobu neurčitú je dostatočne zrejmé, že právo na výpoveď v dôsledku plynutia času vzniká opakovane. Ak teda v obchodno-právnych vzťahoch výslovne platí, že z premlčania je vylúčené iba právo podať výpoveď zmluvy na dobu neurčitú, a identický záver platí aj pre občiansko-právne vzťahy, niet žiadneho dôvodu vylúčiť z premlčania výpoveď jeho zmluvy so žalovaným. Nesúhlasí preto s tým, že právo dať výpoveď sa nepremlčuje, toto právo je súčasťou vlastníckeho práva a nie je iným majetkovým právom, právo nájmov je majetkové právo, je oceniteľné peniazmi a právo vypovedať nájomnú zmluvu má majetkovú povahu. Právo prenájmu výkonu práva poľovníctva je majetkové právo a je oceniteľné peniazmi, dispozícia s právom prenájmu má majetkovú povahu, premlčuje sa preto právo odstúpiť od zmluvy, ako aj právo vypovedať zmluvu. Ani ohľadne odstúpenia od zmluvy nie je v zákone zakotvená povinnosť a napriek tomu sa právo odstúpiť od zmluvy premlčuje v trojročnej premlčacej lehote. Tvrdil tiež, že predmetná výpoveď v dôsledku premlčania práva na výpoveď je voči nemu neúčinná. V danej veci objektívna trojročná premlčacia doba začala plynúť dňom 15. 09. 2009 a uplynula 15. 09. 2012, keď je tiež irelevantné, kedy sa žalovaný dozvedel o skutočnosti, ktorú považoval za dôvod výpovede. Princíp právnej istoty súvisí aj s tým, že ak vznikne právo vypovedať zmluvu alebo odstúpiť od zmluvy, nie je ho možné využiť po neobmedzenú dobu, a preto je nutné mať za to, že ako právo odstúpiť od zmluvy, tak aj právo dať výpoveď zo zmluvy sa premlčuje vo všeobecnej trojročnej premlčacej dobe. 12. Žalovaný vo vyjadrení k podanému odvolaniu žiadal potvrdenie napadnutého rozhodnutia súdu prvej inštancie a požadoval aj náhradu trov odvolacieho konania. Napadnutý rozsudok považuje za zákonný a v plnej miere za dôvodný, odvolanie žalobcu považuje za nedôvodné, bez opory v zákone a s cieľom predĺženia konania, a teda nezákonného stavu, ktorým sa žalobca snaží vyhnúť svojej povinnosti. Je nesporné, že zo strany žalobcu došlo k príkremu porušeniu nielen zmluvných, ale aj zákonných povinností vyplývajúcich mu zo zmluvy a opakované odvolávanie sa a podsúvanie jeho nesprávneho právneho názoru na predmetnú vec je účelové. 13. Žalobca - odvolateľ sa vyjadroval aj k vyjadreniu žalovaného k jeho odvolaniu, v ktorom poukázal na to, že žiada svojmu odvolaniu v plnom rozsahu vyhovieť a žalovaný vo svojom vyjadrení neuviedol žiadne prostriedky procesného útoku alebo procesnej obrany, najmä relevantným spôsobom nepoprel jeho skutkové tvrdenia uvádzané v odvolaní, nevzniesol hmotno-právne námietky voči uplatňovanému právu a ani relevantným spôsobom nenamietal jeho právne posúdenie veci z odvolania; nebol schopný jednoznačnou argumentáciou vyvrátiť skutkový stav a odôvodniť iné právne posúdenie veci ako uviedol v odvolaní. Nie je pravdou, že by sledoval cieľ predĺženia údajného nezákonného stavu, ktorý údajne svojím konaním mal spôsobiť, svoje povinnosti z predmetnej zmluvy si riadne plní, nie je pravdou, že by akýmkoľvek spôsobom obmedzoval vlastnícke právo žalovaného. 14. Dňom 1. júla 2016 nadobudol účinnosť zákon č. 160/2015 Z. z. - Civilný sporový poriadok (CSP), ktorý zákon zrušil Občiansky súdny poriadok a súčasne ustanovil, že platí (ak nie je ustanovené inak) aj na konania začaté predo dňom nadobudnutia jeho účinnosti, keď právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. Počnúc dňom 1. júla 2016 teda bolo nevyhnutné postupovať podľa ustanovení CSP. 15. Krajský súd v Nitre ako súd odvolací (§ 34 CSP) prejednal vec bez nariadenia odvolacieho pojednávania s verejným vyhlásením rozsudku viazaný rozsahom a dôvodmi podaného odvolania žalobcu a skutkovým stavom tak, ako ho zistil súd prvej inštancie, dospel k záveru, že napadnutý rozsudok súdu prvej inštancie je potrebné podľa ustanovenia § 387 ods. 1 CSP potvrdiť ako (vo výroku) vecne správny a súčasne v odvolacom konaní úspešnému žalovanému priznať nárok na náhradu trov odvolacieho konania, o výške ktorej náhrady trov konania rozhodne súd prvej inštancie po právoplatnosti rozhodnutia samostatným uznesením. 16. Nakoľko sa odvolací súd v celom rozsahu stotožňuje s odôvodnením napadnutého rozhodnutia (zásadné dôvody sú zvýraznené), obmedzuje sa (v zmysle § 387 ods. 2 CSP) v odôvodnení svojho rozhodnutia len na skonštatovanie správnosti dôvodov napadnutého rozhodnutia, keď na zdôraznenie správnosti napadnutého rozhodnutia (vzhľadom k odvolacím dôvodom žalobcu) považuje za potrebné poukázať na to, že - strana sporu nemá právo (v rámci práva na spravodlivý proces) na to, aby si súd osvojil jej skutkový a právny názor (aby sa všeobecný súd stotožnil s jej právnymi názormi, návrhmi a hodnotením dôkazov), aby súd vykonal všetky navrhované dôkazné prostriedky (nevykonanie určitého dôkazu môže viesť len k neúplnosti skutkových zistení, nie je však procesnou vadou), aby bola v konaní úspešnou a rovnako ani odvolací súd nemusí dať odpoveď na každý odvolací dôvod žalobcu a teda odôvodňovať všetky početné argumenty odvolateľa spochybňujúce závery súdu prvej inštancie, pokiaľ tieto nie sú podstatné pre rozhodnutie vo veci a nemôžu jednoznačné závery súdu zmeniť, - samotný žalobca v podanej žalobe (v bode 6) uviedol, že v dôsledku pretrvávajúcich výkladových a aplikačných nejasností § 13 ods. 3 zákona č. 274/2009 Z. z. akceptoval, že jeho Dohoda o poskytnutí práva vykonávať právo poľovníctva v časti poľovného revíru „SIPOX Topoľčianky“ zo dňa 15. 09. 2009 s nadobúdateľmi práva - N. U., A. T. a H. S., môže byť v rozpore s týmto ustanovením, a preto dňa 04. 02. 2010 uzatvoril novú Zmluvu o poplatkovom love zveri poľovníckymi hosťami s A. T. a H. S., v zmysle článku VI. ods. 4, ktorej pôvodná dohoda stratila platnosť, - súd prvej inštancie nebol povinný vykonať všetky označené (navrhované) dôkazné prostriedky, ale bol povinný akceptovať právne záväzný názor odvolacieho súdu z jeho prvého rozhodnutia zo dňa 28. januára 2006, čo učinil, - dňa 15. 09. 2009 uzatvorená dohoda žalobcu s tromi fyzickými osobami nie je dohodou o poskytnutí práva vykonávať práva poľovníctva v časti poľovného revíru „SIPOX Topoľčianky“ len podľa označenia tejto dohody v názve, ale jednoznačne aj podľa jej obsahu, keďže podľa tejto zmluvy nadobúdatelia nadobudli právo užívať časť poľovného revíru najmä na účely výkonu práva poľovníctva, pričom žalovaný sa zaviazal (prijal povinnosť) bezodkladne nadobúdateľom vystaviť/zabezpečiť na základe ich požiadavky povolenky na lov, keď počas platnosti tejto dohody poľovný úsek boli oprávnený užívať na lov zveri výlučne nadobúdatelia a ich prizvaní hostia; podľa dohody nadobúdatelia nadobúdajú všetky práva užívateľa poľovného úseku, žiadne tretie osoby nie sú oprávnené vstupovať do poľovného úseku bez ich vedomia a súhlasu, pričom majú právo si určiť svojho poľovníckeho správcu s pôsobnosťou pre oblasť poľovného úseku a sú tiež oprávnení postúpiť práva a povinnosti vyplývajúce z tejto dohody na právnickú osobu, ktorú si môžu v budúcnosti založiť, - ustanovenia zmluvy (strán sporu i žalobcu s nadobúdateľmi práv) nemožno posudzovať nezávisle a izolovane od zákonných ustanovení zákona o poľovníctve (ako lex specialis) a Občianskeho zákonníka (ako právnej úpravy subsidiárnej - lex generalis), zákonné povinnosti, resp. obmedzenia pre strany sporu teda treba riešiť v rámci celkovej právnej úpravy, - výpoveď zo zmluvy o prenájme výkonu práva a poľovníctva uzatvorenej medzi stranami sporu mohol žalovaný, bez potreby výslovného dojednania zmluve, dať žalobcovi aj v prípade, pokiaľ konanie žalobcu odporovalo zákonu o poľovníctve, keď nedodržaním podmienok zmluvy (pre výpoveď jednej zo strán) je aj také porušenie zákonných povinností, ktoré je rozporné so samotným účelom a podstatou zmluvného záväzku strán (sporu), teda porušenie zákona (upravujúceho niektorú zložku záväzku) je (bez ďalšieho) porušením zmluvných povinností (ak zákon niečo zakazuje - neumožňuje), aj bez potreby výslovnej úpravy v zmluve (zmluvná voľnosť nie je neobmedzená a nemôže byť v rozpore so zákonom - mimo neho) a keď ani ich zmluva možnosť postúpenia prenajatého výkonu práva poľovníctva neumožňuje, - teda neplatí, že žalobca nemohol konať v rozpore so zmluvou (tým, že neporušil v zmluve neuvedený zákaz), keď zákaz vyplýval priamo zo zákona o poľovníctve, či už zo zákona č. 23/1962 Z. z. (§ 16 ods. 3) alebo zákona č. 274/2009 Z. z. (§ 13 ods. 3), - argumentácia žalobcu ohľadom toho, že nedošlo k prenájmu pozemkov, s podstatou veci nesúvisí, - aj v prípade neplatnosti dohody žalobcu zo dňa 15. 09. 2009 nemožno konštatovať, že by žalovanému nevznikol, resp. že by odpadol právny dôvod výpovede, keď protiprávnym konaním žalobcu bolo už samotné uzatvorenie uvedenej dohody odporujúcej ako ich zmluvnému dojednaniu tak aj zákonu o poľovníctve, teda dôvod výpovede je daný pre existenciu uvedenej dohody, ktorú naviac žalobca nesporne vo vzťahu k označeným nadobúdateľom práv reálne napĺňal, teda protiprávne konanie žalobcu nesporne nastalo a trvalo i v čase výpovede, keďže žalobca v ňom fakticky bez zmien pokračoval (nezrušením dohody vo vzťahu k B. U. a pokračovaním jej plnenia vo vzťahu k P. T. a Ľ. S.) - nepovažuje výrok napadnutého rozsudku za zmätočný; zamietnutie návrhu (žaloby) vo zvyšnej časti nadväzuje len na to, že po prvom rozsudku súdu prvej inštancie zo dňa 25. marca 2015 č. k. 10C/269/2013-177 časť výroku týkajúca sa zamietnutia žaloby na určenie neúčinnosti výpovede zmluvy voči žalobcovi zostala právoplatná, keď ohľadom druhého výroku o náhrade trov strán sporu uvedenie slov „cestou jeho právneho zástupcu“ znamená len to, že platobným miestom priznanej náhrady trov konania je (v zmysle ustanovenia § 149 ods. 1 OSP) advokát žalovaného, a že - právo dať výpoveď zo zmluvy (učiniť jednostranný právny úkon k ukončeniu zmluvy) samo o sebe nemá majetkovú hodnotu, i keď sa týka zmluvy predmetom ktorej je majetkové plnenie, teda ani realizácia práva na výpoveď žiadnu osobitnú (novú) majetkovú hodnotu nevytvára, preto sa takéto právo premlčovať nemôže; pri pokračujúcom (trvajúcom) porušení povinností zmluvnou stranou by naviac opačný názor (analogický výklad žalobcu) viedol k absurdnému záveru o strate (ústavného) práva na ochranu vlastníckeho práva u vlastníka nehnuteľností. 17. Zo všetkých zhora uvedených dôvodov preto odvolací súd rozhodol tak, ako to je uvedené vo výrokovej časti tohto rozhodnutia. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote 2 mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a aj iné podanie dovolateľa musia byť spísané advokátom (§ 429 ods. 1 CSP). V dovolaní sa má popri všetkých náležitostiach podania uviesť, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2017:5113220286.4 (dáta aktuálne k 13. 11. 2026). Záväzné je znenie zverejnené súdom.




